Pressetekst

**Væbnet med ord & vinger – en film om Michael Strunge og hans tid**

Søndag den 9. marts 1986 kastede digteren Michael Strunge sig ud af sit vindue fra sin lejlighed på 4. sal på Østerbro. Han blev 27 år gammel. Mere end 30 år efter vender han i VÆBNET MED ORD & VINGER tilbage og fortæller om sit liv fra himmelperspektiv - om opvæksten i forstaden Hvidovre, hans drømme om at blive som idolerne Rimbaud og Bowie, hans gennembrud som digter og hans forhold til punk, musik, kunst, politik, kærlighed og ikke mindst døden.

Gennem interviews med mennesker som personligt kendte Strunge – kærester, venner og kollegaer – tegner VÆBNET MED ORD & VINGER et billede af mennesket Michael Strunge og hans rejse til centrum af en ny generation af digtere i starten af 80’erne, hvor han blev et spejl for netop denne generations identitet og livsform, mens han kæmpede med maniodepressivitet og angstpsykotiske anfald, der i sidste ende slog ham ihjel. I en kombination af digterens recitering af egne digte tilsat instruktørens visuelle fortolkninger tegner filmen også et billede af Strunges kunstneriske indsats, hvor hans digte og prosa i vid udstrækning lever videre i unge generationer langt ud over den tid, hvori de blev skabt.

**PRESSEN SKREV:**

"En enorm livsbekræftende film, der på humoristisk og hjertevarm vis undersøger livets lys- og skyggesider" - Cinemazone.dk

"Livsbekræftende og bevægende dokumentar om Michael Strunges liv går bag om myten og når ind til en forunderlig eksistens" - Filmmagasinet Ekko

"Væbnet med ord og vinger er en hjerteskærende og vedkommende dokumentar, der yder en af de største litterære personligheder i dansk historie retfærdighed" - Ordet

"Med "Væbnet med ord & vinger" har jeg ikke bare fået en helstøbt og kreativ grundforståelse for Strunge, men også for hele hans generation og alle de generationer af unge siden" - Filmz

"Torben Skjødt Jensen har lavet et fabelagtigt portræt af en uundgåelig poet og et skrøbeligt menneske. Filmen lader heldigvis aldrig Michael Strunges død skygge over hans liv, og Væbnet med ord og vinger er en rørende og underholdende hymne til netop det" - Kinosaur

"Flot fortalt dokumentarfilm om Michael Strunge føjer nye aspekter til digteren og hans korte liv" - Jyllands-Posten